Sophie Løhde (V), 2013-12-13:
Tak for det.
Når man som regering påstår, at man er gået reformamok, og at det i øvrigt er uden historisk sammenligning, er det jo selvfølgelig også nødvendigt en gang imellem at opfinde nogle reformer – og med lovforslaget her må vi vist tilføje: store som små.
Lovforslaget her omhandler en udbygning eller ændring af de gældende regler for industrisamarbejde, og af hensyn til taletiden vil jeg knytte nogle bemærkninger til nogle af de væsentligste elementer.
Der er jo løbende stor opmærksomhed, også politisk, om ordinerende lægers tilknytning til lægemiddelindustrien, og i Venstre bakker vi op om intentionen om at indføre en øget åbenhed for samarbejdet mellem sundhedspersoner og lægemiddelindustrien, og herunder at samarbejdet med medicoindustrien omfattes i en ny regulering.
Baggrunden for lovforslaget skal findes i den arbejdsgruppe om fremtidig regulering af lægers og andre fagpersoners tilknytning til lægemiddelog medicovirksomheder, som tidligere sundhedsminister Bertel Haarder nedsatte tilbage i juli 2011 efter en beretning og et beslutningsforslag, der blev behandlet i Sundhedsudvalget.
Og vi i Venstre er selvfølgelig glade for, at den nuværende regering har grebet bolden og er enig med den tidligere regering om behovet for at få lavet en samlet vurdering af regler og praksis på området.
Samarbejde mellem læger og lægemiddelindustrien er på den ene side en forudsætning for udviklingen af nye og bedre lægemidler til gavn for kvaliteten af patientbehandlingen, men også for Danmarks økonomi, idet vi har en helt klar styrkeposition inden for sundhedsforskningen og sundhedsindustrien.
På den anden side er det selvfølgelig helt afgørende, at der ikke kan rejses tvivl om sundhedspersoners troværdighed som uvildige fagpersoner.
Faglig og økonomisk tilknytning til lægemiddelvirksomheder kræver i dag tilladelse fra Sundhedsstyrelsen, og vi kan i Venstre støtte, at der fremover indføres en model bestående af en registreringsordning og en tilladelsesordning.
Med lovforslaget er der også samtidig et forslag om, at aktiebesiddelser over 200.000 kr. i lægemiddel- og medicovirksomheder forudsætter tilladelse fra Sundhedsstyrelsen.
Vi er rigtig glade for, at ministeren derved har droppet sit ikke specielt gennemtænkte oprindelige forslag om at forbyde læger og andre sundhedspersoner at købe aktier i selskaber, der producerer lægemidler.
Så det er dejligt, at ministeren er blevet klogere, og vi siger også tak til Socialdemokraterne for at gå imod ministerens oprindelige forslag.
Så er der også spørgsmålet om særlige habilitetskrav for rådgivere af offentlige myndigheder.
Grundlæggende tror jeg at vi alle sammen i Folketingssalen kan være enige om, at der selvfølgelig ikke må herske tvivl om sagligheden og fagligheden i de anbefalinger, som offentlige myndigheder giver borgerne.
Derfor er det også fornuftigt med nogle særlige habilitetskrav, når der er tale om sundhedspesoner, der rådgiver offentlige myndigheder om brug af lægemidler og medicinsk udstyr.
Det er fint, at der skrives i lovforslaget, at man som udgangspunkt ikke må eje aktier i en lægemiddelvirksomhed, men det skal bare også administreres på en fornuftig og afbalanceret måde, sådan at f.eks. en mindre aktiebesiddelse i et selskab ikke per definition fører til, at man så i øvrigt ikke kan få lov til at deltage i offentlige råd, nævn eller udvalg.
I så fald tror jeg, at vi i hvert fald risikerer, at det vil få nogle konsekvenser, som ingen af os er interesseret i.
Som Danske Regioner også anfører i deres høringssvar, så hænger de lægelige specialister desværre ikke på træerne i Danmark.
Dem er der faktisk desværre relativt få af, og derfor kan det også blive ekstremt svært at opnå tilstrækkelig relevant faglig rådgivning og ikke mindst faglig kvalitet i behandlingsvejledningerne, hvis absolut ingen medlemmer af et fagligt udvalg må eje så meget som én aktie.
Altså, de dygtigste mennesker på deres felt er bare efterspurgt af alle parter, og derfor synes vi, at det er fint med mere åbenhed, men man skal ikke sætte nødvendige samarbejder over styr.
Derfor har vi, udover at de pågældende jo allerede i forvejen er omfattet af de almindelige habilitetskrav, behov for at få uddybet, hvordan man vil søge de her krav indført ved instruks til Sundhedsstyrelsen og ved aftaler med Danske Regioner og relevante fagforeninger, og det er noget af det, vi gerne vil have uddybet i forbindelse med udvalgsbehandlingen.
Så er der hele spørgsmålet om uvildighed og åbenhed.
Der er vi lidt uforstående over for, at regeringen ikke benytter lejligheden til at foreslå nogle konkrete ændringer til speciallægernes mulige dobbeltrolle, hvor det jo i dag er sådan, at man både kan fungere som henviser og sælger af høreapparater på en og samme tid.
Der havde det måske været oplagt, at man f.eks. brugte lejligheden til at stille nogle skærpede oplysningskrav til speciallægerne om egeninteresser.
Vi vil udtrykke tilfredshed med, at social- og sundhedsassistenter fremover bliver omfattet af definitionen af sundhedspersoner i lægemiddelovens § 66, stk. 2.
Og så indeholder lovforslaget en række ændringer i lægemiddeloven i forhold til nye EU-regler mv., og dem kan vi støtte.
Vi synes måske, det er en uskik, at de alle sammen er blevet klumpet ind i det her lovforslag, men vi bakker op om dem, og vi kan dermed også støtte det samlede lovforslag.
Vi håber dog bare, at ministeren så også i udvalgsbehandlingen vil være behjælpelig med at få præciseret nogle af de forskellige ting.